## Odluka o izmjenama i dopunama Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja

### NN 46/2009 (15.4.2009.), Odluka o izmjenama i dopunama Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja

46 15.04.2009 Odluka o izmjenama i dopunama Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja

HRVATSKI ZAVOD ZA ZDRAVSTVENO OSIGURANJE

1060

Na osnovi članka 131., a u svezi s člankom 132. točkom 19. Zakona o obveznom zdravstvenom osiguranju (»Narodne novine« broj 150/08.) i članka 26. točkom 18. Statuta Hrvatskog zavoda za zdravstveno osiguranje (»Narodne novine« broj 18/09.) Upravno vijeće Hrvatskog zavoda za zdravstveno osiguranje na 3. sjednici održanoj 30. ožujka 2009. godine, uz suglasnost ministra nadležnog za zdravstvo, a prema prethodno pribavljenom mišljenju nadležnih komora donijelo je

ODLUKU

O IZMJENAMA I DOPUNAMA ODLUKE O OSNOVAMA ZA SKLAPANJE UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA

Članak 1.

U Odluci o osnovama za sklapanje ugovora o provođenju zdravstvene zaštite iz obveznog zdravstvenog osiguranja (»Narodne novine« broj 142/06., 143/06., 11/07., 41/07., 96/07., 117/07., 119/07., 130/07., 134/07., 34/08., 45/08., 85/08., 90/08., 133/08., 2/09., 7/09. i 14/09.) u članku 11. iza točke 11. briše se točka i dodaje nova točka 12. koja glasi:

»12. javno zdravstvo.«

Članak 2.

Iza članka 17. dodaje se novi članak 17.a koji glasi:

»Članak 17. a

Osnova za ugovaranje javnog zdravstva je broj utvrđenih timova po županiji/Gradu Zagrebu.«

Članak 3.

U članku 41. u stavku 2. naziv tablice Tablice 1. c mijenja se i glasi:

»Tablica 1.c – Godišnja vrijednost standardnog tima i iznos po stanovniku/osiguranoj osobi za djelatnost patronažne zdravstvne zaštite, higijensko-epidemiološke zdravstvene zaštite, preventivno odgojnih mjera za zdravstvenu zaštitu školske djece i studenata, laboratorijske dijagnostike i javnog zdravstva.«

U Tablici 1.c iza rednog broja 4.4. dodaje se novi redni broj 5. sa sljedećim podaci:

»

|  |  |  |  |  |  |
| --- | --- | --- | --- | --- | --- |
| 5. | Javno zdravstvo |  |  |  | 363.194,79\* |

«

U Tablici 3.a pod:

– DTS A42Z u stupcu »Koeficijent« broj: »2.56« zamjenjuje se brojem: »0,20«

– DTS B42Z u stupcu »Koeficijent« broj: »6,19« zamjenjuje se brojem: »4,81«

– DTS F05A u stupcu »Koeficijent« broj: »6,30« zamjenjuje se brojem: »7,93«

– DTS F05B u stupcu »Koeficijent« broj: »7,93« zamjenjuje se brojem: »6,30«.

Članak 4.

U članku 43.d iza stavka 3. dodaje se novi stavak 4. koji glasi:

»Za sva prijeporna pitanja vezana uz uredno izvršavanje obveza nadležna je arbitraža iz članka 13. Općih uvjeta.«

Članak 5.

Članak 43.h briše se.

Članak 6.

U članku 52. na kraju briše se točka i dodaje se novi podstavak 4. koji glasi:

»– posebno skupe lijekove primjenjene u vrijeme bolničkog liječenja primjenom cijena utvrđenih Osnovnom listom lijekova, odnosno Odlukom o utvrđivanju posebno skupih lijekova utvrđenih Odlukom o utvrđivanju osnovne liste lijekova Hrvatskog zavoda za zdravstveno osiguranje.«

Članak 7.

U članku 57. u stavku 3. briše se tekst: »iz članka 52. stavka 3.«

Članak 8.

Iza članka 60.a dodaje se novi članak 60.b koji glasi:

»Članak 60.b

Zavod se obvezuje, uzimajući u obzir pravo na slobodni izbor doktora, uz suglasnost nadležnih komora posebnom odlukom, utvrditi kriterije za preraspodjelu osiguranih osoba opredijeljenih za doktore medicine i doktore stomatologije radi usklađenja broja osiguranih osoba opredijeljenih za tim s propisanim maksimalnim/minimalnim brojem osiguranih osoba po timu za djelatnosti utvrđene u članku 19. ove Odluke.

Nakon donošenja odluke iz stavka 1. ovog članka doktori medicine i doktori stomatologije uskladiti će broj opredijeljenih osiguranih osoba s odredbama članka 19. ove Odluke.«

Članak 9.

Ova Odluka stupa na snagu danom objave u »Narodnim novinama«.

Klasa: 025-04/09-01/84

Urbroj: 338-01-01-09-1

Zagreb, 30. ožujka 2009.

Predsjednik
Upravnog vijeća Hrvatskog zavoda
za zdravstveno osiguranje
Dražen Jurković, dr. med., v. r.

Odluka, NN 46/2009-1060